Fælles holdning (EF) Nr. 20/2002

fastlagt af Rådet den 4. december 2001

med henblik på vedtagelse af Europa-Parlamentets og Rådets direktiv 2002/.../EF af ... om affald af elektrisk og elektronisk udstyr (WEEE)

(2002/C 110 E/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 175, stk. 1,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

under henvisning til udtalelse fra Regionsudvalget(3),

efter proceduren i traktatens artikel 251(4), og

ud fra følgende betragtninger:

(1) Formålene med Fællesskabets miljøpolitik er navnlig bevarelse, beskyttelse og forbedring af miljøkvaliteten, beskyttelse af menneskers sundhed og en forsigtig og rationel udnyttelse af naturressourcerne. Denne politik bygger på forsigtighedsprincippet, princippet om forebyggende indsats, princippet om indgreb over for miljøskader fortrinsvis ved kilden og princippet om, at forureneren betaler.

(2) I Fællesskabets program for politik og handling i forbindelse med miljøet og bæredygtig udvikling (femte miljøhandlingsprogram)(5) hedder det, at opnåelse af en bæredygtig udvikling kræver gennemgribende ændringer i de nuværende udviklings-, produktions-, forbrugs- og adfærdsmønstre, og der slås bl.a. til lyd for mindskelse af unødvendigt forbrug af naturressourcer og for forebyggelse af forurening. Det anfører affald af elektrisk og elektronisk udstyr (WEEE) som et af målområderne for anvendelse af principperne om forebyggelse, nyttiggørelse og sikker bortskaffelse af affald.

(3) I Kommissionens meddelelse af 30. juli 1996 om revision af Fællesskabets affaldsstrategi hedder det, at hvis det ikke kan undgås, at der opstår affald, skal dette genbruges eller nyttiggøres i form af materialegenvinding eller energiudnyttelse.

(4) I sin resolution af 24. februar 1997 om en EF-strategi for affaldshåndtering(6) understregede Rådet behovet for at fremme nyttiggørelse af affald med henblik på at mindske mængderne af affald til bortskaffelse og spare på naturressourcerne, navnlig gennem genbrug, genanvendelse, kompostering og udnyttelse af energi fra affald, og det erkendte, at der ved valg af løsningsmuligheder i hvert enkelt tilfælde skal tages hensyn til de miljømæssige og økonomiske virkninger, men at genbrug og genanvendelse generelt bør foretrækkes, når dette er bedst for miljøet, indtil der er sket videnskabelige og tekniske fremskridt på området, og indtil livscyklusanalyser er blevet videreudviklet. Rådet opfordrede ligeledes Kommissionen til snarest muligt at sørge for passende opfølgning af projekterne under programmet for prioriterede affaldsstrømme, herunder WEEE.

(5) Europa-Parlamentet anmodede i sin beslutning af 14. november 1996(7) Kommissionen om at fremsætte forslag til direktiver om en række prioriterede affaldsstrømme, herunder affald af elektriske og elektroniske produkter, og at basere disse forslag på princippet om producentansvar. Europa-Parlamentet anmoder i samme beslutning Rådet og Kommissionen om at fremsætte forslag om nedbringelse af mængden af affald.

(6) I Rådets direktiv 75/442/EØF af 15. juli 1975 om affald(8) hedder det, at der med henblik på regulering af håndteringen af visse kategorier af affald i særdirektiver kan fastsættes særbestemmelser eller bestemmelser til supplering af bestemmelserne i direktiv 75/442/EØF.

(7) Mængden af WEEE, der dannes i Fællesskabet, vokser hurtigt. Indholdet af farlige komponenter i elektrisk og elektronisk udstyr skaber alvorlige problemer i forbindelse med affaldshåndtering, og WEEE genanvendes ikke i tilstrækkeligt omfang.

(8) Målet om at forbedre håndteringen af WEEE kan ikke opfyldes effektivt, hvis medlemsstaterne handler hver for sig. Navnlig kan forskellige holdninger i medlemsstaterne til princippet om producentansvar medføre betydelige skævheder i den økonomiske byrde for erhvervslivets aktører. Forskellige foranstaltninger til håndtering af WEEE i de forskellige medlemsstater er en hæmsko for en effektiv genanvendelsespolitik. På den baggrund bør der fastlægges væsentlige kriterier på fællesskabsplan.

(9) Bestemmelserne i dette direktiv bør gælde for produkter og producenter, uanset hvilken salgsmetode der anvendes, også når der er tale om fjernsalg og e-handel. I den forbindelse bør producenternes og distributørernes forpligtelser ved fjernsalg og e-handel så vidt muligt udformes og håndhæves på samme måde for at undgå, at andre distributionskanaler skal dække omkostningerne ved dette direktivs bestemmelser, når det drejer sig om WEEE, hvor udstyret blev solgt via fjernsalg eller e-handel.

(10) Dette direktiv bør omfatte alt elektrisk og elektronisk udstyr, der anvendes af forbrugerne, og elektrisk og elektronisk udstyr til erhvervsmæssig brug, som kunne ende i husholdningsaffaldsstrømmen. Dette direktiv bør anvendes under hensyntagen til EF-lovgivningen om sikkerheds- og sundhedskrav, der beskytter alle aktører, der kommer i kontakt med WEEE, og den særlige lovgivning om håndtering af affald, navnlig Rådets direktiv 91/157/EØF af 18. marts 1991 om batterier og akkumulatorer, der indeholder farlige stoffer(9).

(11) Ved at indføre producentansvar tilskynder dette direktiv til konstruktion og produktion af elektrisk og elektronisk udstyr, som tager fuldstændig hensyn til og letter reparation, eventuel opgradering, genbrug, adskillelse og genvinding.

(12) Kun gennem særskilt indsamling af WEEE kan det sikres, at sådant affald underkastes særlig behandling og genvindes, og at det fastsatte beskyttelsesniveau for menneskers sundhed og for miljøet i Fællesskabet kan nås. Forbrugerne må bidrage aktivt til denne indsamling og bør tilskyndes til at returnere WEEE. I dette øjemed bør der oprettes hensigtsmæssige anlæg til returnering af WEEE, herunder offentlige indsamlingssteder, hvor private husholdninger i det mindste kan returnere deres affald gratis. Dette direktivs bestemmelser indskrænker ikke de finansieringskilder, der står til rådighed for sådanne indsamlingsordninger, og som f.eks. vil kunne omfatte bidrag fra distributører og/eller producenter.

(13) Der bør fastsættes et indsamlingsmål for WEEE fra private husholdninger, så det fastsatte beskyttelsesniveau og de harmoniserede miljømålsætninger i EF kan nås, og specielt for at sikre, at medlemsstaterne bestræber sig på at indføre effektive indsamlingsordninger.

(14) WEEE skal underkastes særlig behandling, så det undgås, at forurenende stoffer spredes til det genvundne materiale eller til affaldsstrømmen. Det er det mest effektive middel til at sikre, at det fastsatte beskyttelsesniveau for Fællesskabets miljø kan nås. Virksomheder eller foretagender, der udfører genanvendelse og behandlingsprocesser, bør opfylde minimumsstandarder, så behandlingen af WEEE ikke belaster miljøet. Det nuværende teknologiske stade inden for behandling, nyttiggørelse og genvinding bør udnyttes under forudsætning af, at det sikrer menneskers sundhed og et højt miljøbeskyttelsesniveau.

(15) Genbrug af komplette apparater prioriteres, men der bør nås et højt niveau for genanvendelse og nyttiggørelse, og producenterne bør tilskyndes til at integrere genvundne materialer i nyt udstyr.

(16) Der skal opstilles grundlæggende principper for finansiering af håndteringen af WEEE på fællesskabsplan, og finansieringsordninger skal bidrage til, at der opnås høje indsamlingsprocenter, og til, at princippet om producentansvar efterleves. For at fordelene ved producentansvarskonceptet kan udnyttes bedst muligt, bør producenterne tilskyndes til at opfylde deres ansvar på individuel basis, forudsat at de bidrager til finansieringen af håndtering af affald fra produkter, der er markedsført inden ikrafttrædelsen af den finansieringsforpligtelse, der foreskrives i dette direktiv, og affald, der kommer fra producenter, som ikke længere opererer på markedet, eller som ikke længere kan identificeres på det tidspunkt, hvor omkostningerne påløber.

(17) Brugere af elektrisk og elektronisk udstyr fra private husholdninger bør have mulighed for i det mindste at returnere WEEE gratis. Det er derfor producenterne, der bør finansiere indsamlingen fra indsamlingsstederne samt behandlingen, nyttiggørelsen og bortskaffelsen af WEEE. I forbindelse med denne finansiering kunne der tages hensyn til de faktiske udgifter til håndtering af et produkt på individuel basis. Ansvaret for at finansiere håndteringen af historisk affald bør deles af alle producenterne gennem individuelle eller kollektive ordninger. Kollektive ordninger bør ikke medføre, at niche- og småproducenter og -importører og nytilkomne på markedet udelukkes. Dette direktivs bestemmelser indskrænker ikke de finansieringskilder, der står til rådighed for sådanne finansieringsordninger, og som f.eks. vil kunne indbefatte bidrag i form af et decideret gebyr, hvis dette er foreneligt med bestemmelserne for det indre marked og konkurrencereglerne.

(18) For at sikre en effektiv indsamling af WEEE skal brugerne oplyses om indsamlingsordningerne og om den rolle, de selv spiller for håndteringen af WEEE. Dette indebærer hensigtsmæssig mærkning af elektrisk og elektronisk udstyr, som vil kunne ende i skraldeposer eller tilsvarende midler til kommunal affaldsindsamling.

(19) For at lette håndteringen og især behandlingen samt nyttiggørelsen/genvindingen af WEEE er det vigtigt, at producenterne giver oplysninger om identifikation af komponenter og materialer.

(20) For at kunne overvåge virkeliggørelsen af dette direktivs målsætninger er det nødvendigt med oplysninger om vægten og, hvis dette ikke er muligt, antallet af elektriske og elektroniske produkter, der markedsføres i EF, og om procenterne for indsamling, genbrug (herunder så vidt muligt genbrug af komplette apparater) samt nyttiggørelse/genanvendelse af WEEE.

(21) Medlemsstaterne kan vælge at gennemføre visse af dette direktivs bestemmelser ved aftaler mellem de kompetente myndigheder og de berørte økonomiske sektorer, forudsat at særlige krav opfyldes.

(22) Kommissionen bør ved en udvalgsprocedure sørge for tilpasning til den videnskabelige og tekniske udvikling af visse af direktivets bestemmelser, listen over produkter, der skal tages i betragtning i forbindelse med dette direktiv, den selektive behandling af WEEE-materialer og komponenter, de tekniske krav til oplagring og behandling af affald af WEEE og piktogrammet til mærkning af elektrisk og elektronisk udstyr.

(23) De nødvendige foranstaltninger til gennemførelse af dette direktiv bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tilægges Kommissionen(10) -

UDSTEDT FØLGENDE DIREKTIV:

Artikel 1

Formål

Dette direktiv fastsætter foranstaltninger, der i første række tager sigte på at forebygge frembringelse af affald af elektrisk og elektronisk udstyr (WEEE) og desuden tilsigter genbrug, genvinding og andre former for nyttiggørelse af dette affald, så der skal deponeres mindre affald. Det sigter også mod bedre miljøpræstationer hos alle aktører, der er involveret i elektrisk og elektronisk udstyrs livscyklus, f.eks. producenter, distributører og forbrugere, og især de aktører, som er direkte involveret i behandlingen af affald af elektrisk og elektronisk udstyr.

Artikel 2

Anvendelsesområde

1. Dette direktiv finder anvendelse på elektrisk og elektronisk udstyr, der henhører under kategorierne i bilag I A, medmindre det pågældende udstyr indgår i en anden type udstyr, som ikke er omfattet af dette direktiv. Bilag I B indeholder en liste over produkter, som henhører under kategorierne i bilag I A.

2. Dette direktiv berører ikke bestemmelserne i fællesskabslovgivningen om sikkerheds- og sundhedskrav og kravene i Fællesskabets særlovgivning om affaldshåndtering.

3. Udstyr, som har tilknytning til beskyttelse af medlemsstaternes væsentlige sikkerhedsinteresser, våben, ammunition og krigsmateriel, er ikke omfattet af dette direktiv. Dette gælder dog ikke produkter, som ikke er fremstillet til specifikt militære formål.

4. Medlemsstaterne kan i en periode på højst fem år efter dette direktivs ikrafttræden undtage små selvstændige producenter, som defineret i artikel 3, litra i), nr. a), med en omsætning på under 2 mio. EUR og under ti ansatte fra finansieringskravene i artikel 7 og 8. Medlemsstater, der anvender sådanne undtagelser, giver hvert år Kommissionen underretning om antal berørte virksomheder og produkter samt om eventuelle negative virkninger, idet der navnlig holdes øje med eventuelle forvridninger af det indre marked.

Artikel 3

Definitioner

I dette direktiv forstås ved:

a) Elektrisk og elektronisk udstyr eller EEE: udstyr, som er afhængigt af elektrisk strøm eller elektromagnetiske felter for at kunne fungere, og udstyr til produktion, transmission og måling af elektriske strømme og elektromagnetiske felter, som henhører under kategorierne i bilag I A, og som er beregnet til brug ved en spænding på højst 1000 volt for vekselstrøms vedkommende og 1500 volt for jævnstrøms vedkommende

b) Affald af elektrisk og elektronisk udstyr eller WEEE: elektrisk eller elektronisk udstyr, der i henhold til artikel 1, litra a), i direktiv 75/442/EØF er affald, herunder alle komponenter, delkomponenter og hjælpematerialer, som indgår i produktet på bortskaffelsestidspunktet

c) Forebyggelse: foranstaltninger, der sigter på at mindske mængden og den miljøskadelige virkning af WEEE samt materialer og stoffer heri

d) Genbrug: enhver proces, hvorved WEEE eller komponenter herfra fortsat anvendes til samme formål, som de blev fremstillet til, og som returneres til indsamlingssteder, distributører, genvindingsvirksomheder eller fabrikanter

e) Genvinding: oparbejdning i en produktionsproces af affaldsmaterialer til deres oprindelige formål eller andre formål bortset fra energiudnyttelse, hvorved menes anvendelse af brændbart affald som et middel til energifremstilling gennem direkte forbrænding med eller uden andet affald, men med udnyttelse af varmen

f) Nyttiggørelse: en af de anvendelige processer, der er omhandlet i bilag II B til direktiv 75/442/EØF

g) Bortskaffelse: en af de anvendelige processer, der er omhandlet i bilag II A til direktiv 75/442/EØF

h) Behandling: enhver aktivitet, der finder sted, efter at WEEE er afleveret til et anlæg med henblik på rensning, adskillelse, neddeling, nyttiggørelse eller forberedelse til bortskaffelse, samt enhver anden proces til nyttiggørelse og/eller bortskaffelse af WEEE

i) Producent: enhver, som uanset hvilken salgsmetode der anvendes, herunder fjernkommunikation i henhold til Europa-Parlamentets og Rådets direktiv 97/7/EF af 20. maj 1997 om forbrugerbeskyttelse i forbindelse med aftaler vedrørende fjernsalg(11):

a) fremstiller og forhandler elektrisk og elektronisk udstyr under eget varemærke

b) under eget varemærke videreforhandler udstyr fremstillet af andre leverandører, eller

c) erhvervsmæssigt importerer eller eksporterer elektrisk og elektronisk udstyr til en medlemsstat

j) Distributør: enhver, som i kommercielt øjemed leverer elektrisk eller elektronisk udstyr til den part, som skal bruge det

k) Affald af WEEE fra private husholdninger: affald af WEEE fra private husholdninger og affald fra handel, industri, institutioner og andre kilder, som på grund af dets art og mængde kan sidestilles med affald fra private husholdninger

l) Farligt stof eller præparat: et stof eller præparat, som anses for farligt i henhold til Rådets direktiv 67/548/EØF(12) eller Europa-Parlamentets og Rådets direktiv 1999/45/EF(13).

Artikel 4

Særskilt indsamling

1. For så vidt angår WEEE fra private husholdninger sikrer medlemsstaterne, at 30 måneder efter dette direktivs ikrafttræden

a) er der etableret ordninger, hvorved de sidste indehavere og distributørerne som minimum kan returnere sådant affald gratis. Medlemsstaterne sikrer, at der i nødvendigt omfang findes let tilgængelige indsamlingssteder, navnlig under hensyn til befolkningstætheden

b) har distributørerne ved levering af nyt udstyr ansvaret for at sikre, at sådant affald som minimum gratis kan returneres til distributøren på et ettilet-grundlag, for så vidt som udstyret er af tilsvarende art og har udfyldt samme funktioner som det leverede udstyr; distributører kan gøre dette ved alternative ordninger, f.eks. ved at tage imod affaldet på købs- eller leveringsstedet eller gennem tilsvarende arrangementer med tredjemand, der optræder på deres vegne, hvis returnering af WEEE er gratis og ikke gøres vanskeligere for den sidste indehaver.

Medlemsstaterne kan imidlertid i en periode, der ikke overstiger fem år efter dette direktivs ikrafttræden, etablere eller lette alternative gratis returordninger under forudsætning af, at det ikke derved bliver vanskeligere for den sidste indehaver at returnere WEEE. Medlemsstater, der gør brug af denne bestemmelse, underretter Kommissionen herom.

Med forbehold af bestemmelserne i litra a) og b) kan medlemsstaterne tillade producenterne at oprette og administrere individuelle og/eller kollektive tilbagetagelsesordninger for deres WEEE.

Medlemsstaterne kan indføre bestemmelser om særlige ordninger for returnering af WEEE, jf. litra a) og b), hvis udstyret ikke indeholder de væsentlige komponenter, eller hvis udstyret indeholder andet affald end WEEE eller er blevet kontamineret under brugen (navnlig af radioaktive og biologiske kontaminanter).

2. For så vidt angår WEEE fra andre indehavere end private husholdninger sikrer medlemsstaterne, med forbehold af artikel 8, at producenterne eller tredjemand, der handler på deres vegne, sørger for indsamling af sådant affald.

3. Medlemsstaterne sikrer, at alt WEEE, der er indsamlet i henhold til stk. 1 og 2, transporteres til behandlingsvirksomheder, der er godkendt i henhold til artikel 5, medmindre udstyret genbruges i komplet stand. Medlemsstaterne sikrer, at den påtænkte genbrug ikke fører til omgåelse af dette direktiv, især artikel 5 og 6. Indsamling og transport af særskilt indsamlet WEEE skal ske på en måde, der optimerer genbrug og genvinding af sådanne komponenter eller komplette udstyr, som kan genbruges eller genvindes.

4. Medlemsstaterne bestræber sig på inden 36 måneder fra direktivets ikrafttrædelse at nå et niveau for særskilt indsamling af WEEE fra private husholdninger på gennemsnitlig mindst fire kg pr. indbygger pr. år.

Så snart der i kraft af de i artikel 11 krævede oplysninger kan opstilles et indsamlingsmål for WEEE, f.eks. udtrykt i procent af den mængde elektrisk og elektronisk udstyr, der er solgt, opstiller Europa-Parlamentet og Rådet på forslag af Kommissionen og under hensyn til de tekniske og økonomiske erfaringer i medlemsstaterne et sådant obligatorisk mål.

Artikel 5

Behandling

1. Medlemsstaterne sikrer, at producenterne eller tredjemand, der handler på deres vegne, enten individuelt og/eller kollektivt under iagttagelse af fællesskabslovgivningen etablerer ordninger til behandling af WEEE. For at overholde kravene i artikel 4 i direktiv 75/442/EØF skal denne behandling mindst omfatte udtagning af alle væsker og selektiv behandling i overensstemmelse med bilag II til nærværende direktiv.

Anden behandlingsteknologi, der mindst sikrer samme beskyttelsesniveau for menneskers sundhed og miljøet, kan indføjes i bilag II under anvendelse af proceduren i artikel 13, stk. 2.

Med henblik på miljøbeskyttelse kan medlemsstaterne fastsætte minimumskvalitetsstandarder for behandlingen af indsamlet WEEE. Medlemsstater, der vælger sådanne kvalitetsstandarder, skal underrette Kommissionen, som offentliggør disse standarder.

2. Medlemsstaterne sikrer, at virksomheder og foretagender, der udfører behandlingsprocesser, indhenter tilladelse fra de kompetente myndigheder i overensstemmelse med artikel 9 og 10 i direktiv 75/442/EØF.

Den i artikel 11, stk. 1, litra b), i direktiv 75/442/EØF omhandlede fritagelse fra kravet om tilladelse kan finde anvendelse på nyttiggørelse af WEEE, såfremt de kompetente myndigheder foretager en inspektion inden registreringen, for at sikre overholdelse af artikel 4 i direktiv 75/442/EØF.

Ved inspektionen kontrolleres:

a) type og mængder af det affald, der skal behandles

b) de generelle tekniske krav, der skal opfyldes

c) de sikkerhedsforholdsregler, der skal træffes.

Inspektion foretages mindst en gang om året, og medlemsstaterne meddeler Kommissionen resultatet.

3. Medlemsstaterne sikrer, at virksomheder og foretagender, der udfører behandlingsprocesser, oplagrer og behandler WEEE i overensstemmelse med de tekniske krav i bilag III.

4. Medlemsstaterne sikrer, at den i stk. 2 omhandlede tilladelse eller registrering omfatter alle nødvendige betingelser for at opfylde kravene i stk. 1 og 3 samt nå de nyttiggørelsesmål, der fastsættes i artikel 6.

5. Behandling af WEEE kan også finde sted uden for den pågældende medlemsstat eller EF, forudsat at transporten heraf finder sted i overensstemmelse med Rådets forordning (EØF) nr. 259/93 af 1. februar 1993 om overvågning af og kontrol med overførsel af affald inden for, til og fra Det Europæiske Fællesskab(14).

Medlemsstaterne kan dog modsætte sig transporter i overensstemmelse med artikel 4, stk. 3, litra c), første led, i Rådets forordning (EØF) nr. 259/93, hvis de i stk. 1 fastsatte minimumskvalitetsstandarder for behandling ikke er opfyldt.

6. Medlemsstaterne tilskynder virksomheder og foretagender, der udfører behandlingsprocesser, til at indføre certificerede miljøledelsessystemer i henhold til Europa-Parlamentets og Rådets forordning (EF) nr. 761/2001 af 19. marts 2001 om organisationers frivillige deltagelse i en fællesskabsordning for miljøledelse og miljørevision(15).

Artikel 6

Nyttiggørelse

1. Medlemsstaterne sikrer, at producenterne eller tredjemand, der handler på deres vegne, enten individuelt eller kollektivt under iagttagelse af fællesskabslovgivningen etablerer ordninger til nyttiggørelse af WEEE, der er indsamlet særskilt i henhold til artikel 4. Medlemsstaterne prioriterer genbrug af komplette apparater. Indtil den i stk. 4 omhandlede dato tages sådanne apparater ikke i betragtning ved beregningen af de mål, der er fastsat i stk. 2.

2. Med hensyn til WEEE, der er sendt til behandlingsvirksomheder i henhold til artikel 5, sørger medlemsstaterne for, at producenterne inden 46 måneder fra direktivets ikrafttrædelse opfylder følgende mål:

a) For WEEE, der henhører under kategori 1 i bilag I A

- fastsættes nyttiggørelsesniveauet til mindst 80 % af gennemsnitsvægten pr. apparat, og

- genbrugs- og genvindingsniveauet for komponenter, materialer og stoffer fastsættes til mindst 75 % af gennemsnitsvægten pr. apparat

b) for WEEE, der henhører under kategori 3 og 4 i bilag I A

- fastsættes nyttiggørelsesniveauet til mindst 75 % af gennemsnitsvægten pr. apparat, og

- genbrugs- og genvindingsniveauet for komponenter, materialer og stoffer fastsættes til mindst 65 % af gennemsnitsvægten pr. apparat

c) for WEEE, der henhører under kategori 2, 5, 6, 7, 9 og 10 i bilag I A

- fastsættes nyttiggørelsesniveauet til gennemsnitligt mindst 70 vægtprocent pr. apparat, og

- genbrugs- og genvindingsniveauet for komponenter, materialer og stoffer fastsættes til gennemsnitligt mindst 50 vægtprocent pr. apparat

d) for gasudladningslamper skal niveauet for genbrug og genvinding af komponenter, materialer og stoffer fastsættes til mindst 80 vægtprocent af lamperne.

3. Medlemsstaterne sikrer med henblik på beregningen af disse mål, at producenter eller tredjemand, der handler på deres vegne, holder regnskab med WEEE-massen og komponenter, materialer eller stoffer, når de ankommer til (input) og forlader (output) behandlingsvirksomheden og/eller når de ankommer til (input) nyttiggørelses- eller genvindingsvirksomheden.

Kommissionen fastsætter efter proceduren i artikel 13, stk. 2, de nærmere regler for kontrol med, at medlemsstaterne opfylder målene i stk. 2, herunder materialespecifikationer. Kommissionen forelægger denne foranstaltning senest 18 måneder efter dette direktivs ikrafttrædelsen.

4. Fem år efter dette direktivs ikrafttræden opstiller Europa-Parlamentet og Rådet på forslag af Kommissionen mål for nyttiggørelse og genbrug/genanvendelse, og for de produkter, der henhører under kategori 8 i bilag I A, for de følgende år endvidere om nødvendigt for genbrug af komplette apparater.

Artikel 7

Finansiering af WEEE fra private husholdninger

1. Medlemsstaterne sikrer, at producenterne 30 måneder efter dette direktivs ikrafttræden mindst sørger for finansiering af indsamling, behandling, nyttiggørelse og miljørigtig bortskaffelse af WEEE fra private husholdninger, der afleveres til indsamlingssteder, jf. artikel 4, stk. 1.

2. Den i stk. 1 omhandlede finansiering af håndteringen af WEEE skal ske gennem kollektive og/eller individuelle ordninger under iagttagelse af fællesskabslovgivningen. Der må ikke foretages nogen ubegrundet forskelsbehandling mellem producenter, der vælger henholdsvis kollektive eller individuelle ordninger.

3. Ansvaret for at finansiere omkostningerne ved håndteringen af WEEE fra produkter, der er markedsført inden dette direktivs ikrafttrædelse ("historisk affald"), skal varetages gennem en eller flere ordninger, som alle de producenter, der er på markedet, når de respektive omkostninger påløber, bidrager forholdsmæssigt til.

4. Håndteringen af WEEE, der kommer fra producenter, som ikke længere opererer på markedet, eller dem som ikke længere kan identificeret på det tidspunkt, hvor omkostningerne påløber, skal også finansieres af producenterne, og medlemsstaterne kan bestemme, at den skal finansieres i henhold til stk. 3.

5. Medlemsstaterne sikrer, at producenter, der leverer elektrisk eller elektronisk udstyr via telekommunikation, også overholder de krav, der er fastsat i denne artikel, i forbindelse med udstyr, der leveres i den medlemsstat, hvor køberen af udstyret er bosiddende.

Artikel 8

Finansiering af WEEE fra andre brugere end private husholdninger

Medlemsstaterne sikrer, at producenterne senest 30 måneder efter dette direktivs ikrafttræden skal sørge for finansiering af omkostningerne ved indsamling, behandling, nyttiggørelse og miljørigtig bortskaffelse af affald af elektrisk og elektronisk udstyr fra andre brugere end private husholdninger, der markedsføres efter dette direktivs ikrafttræden.

Med hensyn til WEEE fra produkter, der er markedsført før direktivets ikrafttræden ("historisk affald"), skal producenterne sørge for finansiering af omkostningerne ved håndteringen. Alternativt kan medlemsstaterne bestemme, at andre brugere end private husholdninger gøres helt eller delvis ansvarlige for denne finansiering.

Producenter og andre brugere end private husholdninger kan uden hensyntagen til bestemmelserne i dette direktiv indgå aftaler om andre finansieringsordninger.

Artikel 9

Oplysninger til brugerne

1. Medlemsstaterne sikrer, at brugere af elektrisk og elektronisk udstyr i private husholdninger får de nødvendige oplysninger om:

a) de returnerings- og indsamlingsordninger, der står til rådighed for dem

b) den rolle, de spiller i forbindelse med genbrug, genvinding og andre former for nyttiggørelse af WEEE

c) betydningen af piktogrammet i bilag IV.

2. Medlemsstaterne træffer de nødvendige foranstaltninger til at lette forbrugernes deltagelse i indsamlings-, behandlings- og nyttiggørelsesprocessen af WEEE.

3. For at opnå en høj indsamlingsprocent sikrer medlemsstaterne, at producenterne 24 måneder efter direktivets ikrafttræden på passende måde mærker elektrisk og elektronisk udstyr, som normalt ville ende i skraldeposer eller tilsvarende beholdere beregnet til usorteret kommunal affaldsindsamling, med brugsvejledningen samt piktogrammet som vist i bilag IV. Piktogrammet kan anbringes på det elektriske og elektroniske udstyrs emballage samt på brugsvejledningen og garantibeviset, hvis dette undtagelsesvis er nødvendigt som følge af produktets størrelse eller funktion.

4. Medlemsstaterne kan kræve, at nogle eller alle de i stk. 1, 2 og 3 nævnte oplysninger skal gives af producenter og/eller distributører, f.eks. i brugsvejledningen eller på salgsstedet.

Artikel 10

Oplysninger til behandlingsvirksomheder

Medlemsstaterne sikrer, at producenterne, i det omfang behandlingsanlæggene har behov for det for at kunne efterkomme bestemmelserne i dette direktiv, giver oplysninger om de forskellige EEE-komponenter og materialer samt placeringen af farlige stoffer og præparater i EEE.

Artikel 11

Oplysninger og rapportering

1. Medlemsstaterne forelægger hvert år Kommissionen oplysninger, herunder dokumenterede skøn, om mængde og kategorier af elektrisk og elektronisk udstyr, der er markedsført, indsamlet og genbrugt, genanvendt og nyttiggjort i medlemsstaterne, angivet i vægt og, hvis dette ikke er muligt, i antal.

Medlemsstaterne sikrer, at producenter, der leverer elektrisk eller elektronisk udstyr ved hjælp af fjernkommunikation, giver oplysninger om opfyldelsen af kravene i artikel 7, stk. 5, samt om de mængder og kategorier af elektrisk og elektronisk udstyr, der er markedsført i den medlemsstat, hvor køberen af dette udstyr er bosiddende.

Medlemsstaterne sikrer, at de krævede oplysninger sendes til Kommissionen inden fire år efter direktivets ikrafttræden og derefter hvert tredje år. Oplysningerne indsendes på en formular, som fastlægges efter proceduren i artikel 13, stk. 2, senest et år efter dette direktivs ikrafttræden.

Medlemsstaterne sørger for passende udveksling af oplysninger for at overholde dette stykke, især for så vidt angår behandling i henhold til artikel 5, stk. 5.

2. Hvert tredje år sender medlemsstaterne en rapport til Kommissionen om gennemførelsen af direktivet, jf. dog stk. 1. Rapporten udarbejdes på grundlag af et spørgeskema eller en formular udformet af Kommissionen efter proceduren i artikel 6 i Rådets direktiv 91/692/EØF af 23. december 1991 om standardisering og rationalisering af rapporterne om gennemførelse af en række miljødirektiver(16), med henblik på oprettelse af databaser om WEEE og behandlingen heraf. Spørgeskemaet eller formularen sendes til medlemsstaterne seks måneder før begyndelsen af den periode, rapporten dækker. Rapporten skal være Kommissionen i hænde senest ni måneder efter udløbet af den treårsperiode, den dækker.

Den første treårsrapport skal dække den periode, der begynder tre år efter dette direktivs ikrafttræden.

Kommissionen offentliggør en rapport om gennemførelsen af dette direktiv senest ni måneder efter modtagelsen af medlemsstaternes rapporter.

Artikel 12

Tilpasning til den videnskabelige og tekniske udvikling

Ændringer, som måtte være nødvendige for at tilpasse artikel 6, stk. 3, og bilag I B (navnlig for eventuelt at tilføje lysarmaturer i husholdninger, glødelamper og fotovoltaiske produkter, dvs. solpaneler), bilag II (navnlig for at tage hensyn til ny teknologisk udvikling vedrørende behandling af WEEE), bilag III og IV til den videnskabelige og tekniske udvikling, vedtages efter proceduren i artikel 13, stk. 2.

Inden en ændring af disse bilag hører Kommissionen bl.a. producenter af elektrisk og elektronisk udstyr, genvindingsvirksomheder, behandlingsvirksomheder, miljøorganisationer og arbejdstager- og forbrugersammenslutninger.

Artikel 13

Udvalg

1. Kommissionen bistås af det udvalg, der er nedsat ved artikel 18 i direktiv 75/442/EØF.

2. Når der henvises til dette stykke, anvendes forskriftsproceduren i artikel 5 og 7 i afgørelse 1999/468/EF, jf. dennes artikel 8.

Fristen i artikel 5, stk. 6, i afgørelse 1999/468/EF fastsættes til tre måneder.

3. Udvalget vedtager selv sin forretningsorden.

Artikel 14

Sanktioner

Medlemsstaterne fastsætter sanktioner for overtrædelser af de nationale bestemmelser, der vedtages til gennemførelse af dette direktiv. Sanktionerne skal være effektive, stå i rimeligt forhold til overtrædelsen og have en afskrækkende virkning.

Artikel 15

Gennemførelse

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest 18 måneder efter dets ikrafttræden. De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de love og administrative bestemmelser, som de udsteder på det område, der er omfattet af dette direktiv.

3. Forudsat at de med dette direktiv tilsigtede mål nås, kan medlemsstaterne gennemføre artikel 5, stk. 6, artikel 9, stk. 1, og artikel 10 ved aftaler mellem de kompetente myndigheder og de berørte økonomiske sektorer. Sådanne aftaler skal opfylde følgende krav:

a) aftalerne skal kunne håndhæves

b) aftalerne skal indeholde mål og de tilsvarende frister

c) aftalerne skal offentliggøres i medlemsstaternes statstidende eller et offentligt dokument, der er lige så tilgængeligt for offentligheden, og fremsendes til Kommissionen

d) der skal regelmæssigt føres tilsyn med, hvilke resultater der opnås, og de skal rapporteres til de kompetente myndigheder og Kommissionen og gøres offentligt tilgængelige på betingelser, der fastsættes i aftalen

e) de kompetente myndigheder skal sikre, at det undersøges, hvilke fremskridt der gøres i henhold til aftalen

f) ved manglende overholdelse af aftalen, gennemfører medlemsstaterne de relevante bestemmelser i dette direktiv ved love og administrative bestemmelser.

4. a) Grækenland og Irland, der som følge af deres generelt:

- utilstrækkelige genanvendelsesinfrastruktur

- geografiske forhold - såsom et stort antal små øer samt landdistrikter og bjergområder

- lave befolkningstæthed, og

- lave EEE-forbrug

er ude af stand til at nå enten indsamlingsmålene i artikel 4, stk. 4, første afsnit, eller nyttiggørelsesmålene i artikel 6, stk. 2, og som i medfør af artikel 5, stk. 2, tredje afsnit, i Rådets direktiv 1999/31/EF af 26. april 1999 om deponering af affald(17) kan ansøge om en forlængelse af fristen i denne artikel og kan forlænge de perioder, der er nævnt i artikel 4, stk. 4, og i artikel 6, stk. 2, i nærværende direktiv med indtil 24 måneder.

Disse medlemsstater meddeler senest ved dette direktivs gennemførelse Kommissionen deres afgørelse.

b) Kommissionen underretter de andre medlemsstater og Europa-Parlamentet om disse afgørelser.

5. Kommissionen forelægger senest fem år efter dette direktivs ikrafttræden Europa-Parlamentet og Rådet en rapport om erfaringerne med anvendelsen af dette direktiv, navnlig for så vidt angår særskilt indsamling, behandling, nyttiggørelse og finansieringssystemer. Rapporten baseres endvidere på den teknologiske udvikling, indhøstede erfaringer, miljøkrav samt på, hvordan det indre marked fungerer. Rapporten vedlægges eventuelt forslag til ændring af de berørte bestemmelser i dette direktiv.

Artikel 16

Ikrafttræden

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 17

Adressater

Dette direktiv er rettet til medlemsstaterne.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 365 E af 19.12.2000, s. 184 og EFT C 240 E af 28.8.2001, s. 298.

(2) EFT C 116 af 20.4.2001, s. 38.

(3) EFT C 148 af 18.5.2001, s. 1.

(4) Europa-Parlamentets udtalelse af 15.5.2001 (EFT C 34 E af 7.2.2002, s. 136), Rådets fælles holdning af 4. december 2001 og Europa-Parlamentets beslutning af ... (endnu ikke offentliggjort i EFT).

(5) EFT C 138 af 17.5.1993, s. 5.

(6) EFT C 76 af 11.3.1997, s. 1.

(7) EFT C 362 af 2.12.1996, s. 241.

(8) EFT L 194 af 25.7.1975, s. 47. Senest ændret ved Kommissionens beslutning 96/350/EF (EFT L 135 af 6.6.1996, s. 32).

(9) EFT L 78 af 26.3.1991, s. 38. Ændret ved Kommissionens direktiv 98/101/EF (EFT L 1 af 5.1.1999, s. 1).

(10) EFT L 184 af 17.7.1999, s. 23.

(11) EFT L 144 af 4.6.1997, s. 19.

(12) EFT 196 af 16.8.1967, s. 1. Ændret ved Kommissionens direktiv 2001/59/EF (EFT L 225 af 21.8.2001, s. 1).

(13) EFT L 200 af 30.7.1999, s. 1. Ændret ved Kommissionens direktiv 2001/60/EF (EFT L 226 af 22.8.2001, s. 5).

(14) EFT L 30 af 6.2.1993, s. 1. Senest ændret ved Kommissionens afgørelse 1999/816/EF (EFT L 316 af 10.12.1999, s. 45).

(15) EFT L 114 af 24.4.2001, s. 1.

(16) EFT L 377 af 31.12.1991, s. 48.

(17) EFT L 182 af 16.7.1999. s. 1.

BILAG I A

KATEGORIER AF ELEKTRISK OG ELEKTRONISK UDSTYR, DER ER OMFATTET AF DETTE DIREKTIV

1. Store husholdningsapparater

2. Små husholdningsapparater

3. It- og teleudstyr

4. Forbrugerudstyr

5. Belysningsudstyr

6. Elektrisk og elektronisk værktøj (undtagen stort stationært industriværktøj)

7. Legetøj og fritids- og sportsudstyr

8. Medicinsk udstyr (undtagen alle implanterede og inficerede produkter)

9. Overvågnings- og reguleringsinstrumenter

10. Salgsautomater

BILAG I B

LISTE OVER PRODUKTER, DER SKAL TAGES I BETRAGTNING I FORBINDELSE MED DETTE DIREKTIV, OG SOM HENHØRER UNDER KATEGORIERNE I BILAG I A

1. Store husholdningsapparater

Store kølemøbler

Køleskabe

Fryseudstyr

Andre store apparater til køling, opbevaring og lagring af fødevarer

Vaskemaskiner

Tørretumblere

Opvaskemaskiner

Kogeapparater

Elkomfurer

Elkogeplader

Mikrobølgeovne

Andre store apparater til madlavning og anden behandling af fødevarer

Elektrisk varmeapparatur

Elradiatorer

Andre store apparater til opvarmning af lokaler, senge og siddemøbler

Elventilatorer

Klimaanlæg

Andet blæser-, udsugnings- og klimaudstyr

2. Små husholdningsapparater

Støvsugere

Tæppefejemaskiner

Andre rengøringsapparater

Apparater til syning, strikning, vævning og anden forarbejdning til tekstiler

Strygejern og andre apparater til strygning, rulning og anden behandling af beklædning

Brødristere

Frituregryder

Kværne, kaffemaskiner og udstyr til åbning eller forsegling af beholdere eller pakker

Elektriske knive

Hårklipningsapparater, hårtørrere, tandbørstningsapparater, barbermaskiner, massageapparater og andre apparater til kropspleje

Ure, armbåndsure og udstyr til måling, angivelse eller registrering af tid

Vægte

3. It- og teleudstyr

Centraliseret databehandling:

Mainframes

Minicomputere

Printere

Pc'er mv.:

Pc'er (herunder CPU, mus, skærm og tastatur)

Bærbare (laptop) computere (herunder CPU, mus, skærm og tastatur)

Notebookcomputere

Notepadcomputere

Printere

Kopieringsudstyr

Elektriske og elektroniske skrivemaskiner

Lommeregnere og bordregnemaskiner

Andre produkter og andet udstyr til elektronisk indsamling, lagring, behandling, præsentation eller kommunikation af information

Brugerterminaler og -systemer

Telefaxapparater

Telexapparater

Telefoner

Mønttelefoner

Trådløse telefoner

Mobiltelefoner

Telefonsvarere

Andre produkter eller andet udstyr til transmission af lyd, billeder eller anden information ved hjælp af telekommunikation

4. Forbrugerudstyr

Radioapparater

Tv-apparater

Videokameraer

Videobåndoptagere

Hi-fi-båndoptagere

Forstærkere

Musikinstrumenter

Andre produkter eller andet udstyr til optagelse eller gengivelse af lyd eller billeder, herunder signaler eller anden teknologi til formidling af lyd og billeder på anden måde end ved telekommunikation

5. Belysningsudstyr

Lysarmaturer til lysstofrør med undtagelse af lysarmaturer i husholdninger

Lysstofrør

Kompakt-lysstoflamper

Udladningslamper, herunder tryknatriumlamper og halogenlamper

Lavtryksnatriumlamper

Anden belysning eller andet udstyr til spredning eller regulering af lys med undtagelse af glødelamper

6. Elektrisk og elektronisk værktøj (undtagen stort stationært industriværktøj)

Boremaskiner

Save

Symaskiner

Udstyr til drejning, fræsning, slibning, formaling, savning, skæring, klipning, boring, hulning, stansning, foldning, bøjning eller lignende forarbejdning af træ, metal og andre materialer

Værktøj til nitning, sømning eller skruning eller fjernelse af nitter, søm, skruer eller lignende brug

Værktøj til svejsning, lodning eller anden brug

Udstyr til sprøjtning, fordeling, spredning eller anden håndtering af flydende eller luftformige stoffer med andre midler

Værktøj til græsslåning eller andre haveaktiviteter

7. Legetøj og fritids- og sportsudstyr

Elektriske tog og racerbaner

Håndholdte spillekonsoller

Videospil

Computere til cykling, dykning, løb, roning osv.

Sportsudstyr med elektriske eller elektroniske komponenter

Møntautomater

8. Medicinsk udstyr (undtagen alle implanterede og inficerede produkter)

Strålingsbehandlingsudstyr

Kardiologi

Dialyse

Lungeventilatorer

Nuklearmedicin

Laboratorieudstyr til in vitro-diagnose

Analyseudstyr

Fryseudstyr

Fertiliseringsprøver

Andre apparater til påvisning, forebyggelse, kontrol, behandling og lindring af sygdomme, skader eller handikap

9. Overvågnings- og reguleringsinstrumenter

Røgdetektorer

Varmeregulatorer

Termostater

Måle-, veje- eller justeringsapparater til husholdninger eller som laboratorieudstyr

Andre overvågnings- og reguleringsinstrumenter, der anvendes i industrianlæg (f.eks. i kontroltavler).

10. Salgsautomater

Salgsautomater til varme drikke

Salgsautomater til varme eller kolde flasker eller dåser

Salgsautomater til faste produkter

Pengeautomater

Alle apparater, som automatisk leverer alle slags produkter

BILAG II

SELEKTIV BEHANDLING AF MATERIALER OG KOMPONENTER I AFFALD AF ELEKTRISK OG ELEKTRONISK UDSTYR I OVERENSSTEMMELSE MED ARTIKEL 5, STK. 1

1. Mindst følgende stoffer, præparater og komponenter skal fjernes fra særskilt indsamlet affald af elektrisk og elektronisk udstyr:

- Kondensatorer, der indeholder polychlorerede biphenyler (PCB), i overensstemmelse med Rådets direktiv 96/59/EF af 16. september 1996 om bortskaffelse af polychlorbiphenyler og polychlorterphenyler (PCB/PCT)(1) om bortskaffelse af PCB og PCT

- Kviksølvholdige komponenter, såsom kontakter og lamper til baggrundsbelysning

- Batterier

- Printkort fra mobiltelefoner generelt eller fra andre anordninger, hvis printkortets overflade er på over 10 cm2

- Tonerpatroner, flydende og pastaagtige, såvel som farvetoner

- Plast indeholdende bromerede flammehæmmere

- Asbestaffald

- Billedrør

- Chlorfluorcarboner (CFC), hydrochlorfluorcarboner (HCFC), hydrofluorcarboner (HFC) og carbonhydrider (HC)

- Gasudladningslamper

- LCD-skærme (med indfatning, hvis det er hensigtsmæssigt) med et areal på over 100 cm2 og alle LCD-skærme, der baggrundsbelyses med gasudladningslamper

- Udvendige elektriske kabler

- Komponenter indeholdende ildfaste keramiske fibre som beskrevet i Kommissionens direktiv 97/69/EF af 5. december 1997 om tilpasning af Rådets direktiv 67/548/EØF om klassificering, emballering og etikettering af farlige stoffer(2)

- Komponenter indeholdende radioaktive stoffer bortset fra komponenter, der ligger under undtagelsestærsklerne i artikel 3 og bilag I i Rådets direktiv 96/29/Euratom af 13. maj 1996 om fastsættelse af grundlæggende sikkerhedsnormer til beskyttelse af befolkningens og arbejdstagernes sundhed mod de farer, som er forbundet med ioniserende stråling(3)

- Elektrolytkondensatorer, der indeholder stoffer, der giver anledning til bekymring (højde > 25 mm, diameter > 25 mm eller et dertil svarende volumen).

Ovennævnte stoffer, præparater og komponenter bortskaffes eller nyttiggøres i overensstemmelse med artikel 4 i Rådets direktiv 75/442/EØF.

2. Følgende komponenter af affald af elektrisk og elektronisk udstyr, som er indsamlet særskilt, skal behandles som anført:

- Billedrør: den fluorescerende belægning fjernes

- Udstyr, der indeholder CFC, HCFC, HFC eller HC: CFC- og HCFC-indholdet i skum og kølekredsløb behandles på forsvarlig vis i henhold til Europa-Parlamentets og Rådets forordning (EF) nr. 2037/2000 af 29. juni 2000 om stoffer, der nedbryder ozonlaget(4). HFC- og HC-indholdet i skum og kølekredsløb ekstraheres og behandles forsvarligt

- Gasudladningslamper: kviksølvet udtages.

3. Af miljøhensyn og i betragtning af det ønskelige i genbrug og genvinding skal stk. 1 og 2 anvendes på en sådan måde, at miljørigtig genbrug og genvinding af komponenter eller hele apparater ikke hindres.

4. Som led i den procedure, der er omhandlet i artikel 13, stk. 2, skal Kommissionen først og fremmest vurdere, om henvisningen til

- printkort til mobiltelefoner, og

- LCD-skærme

skal ændres i overensstemmelse hermed.

(1) EFT L 243 af 24.9.1996, s. 31.

(2) EFT L 343 af 13.12.1997, s. 19.

(3) EFT L 159 af 29.6.1996, s. 1.

(4) EFT L 244 af 29.9.2000, s. 1.

BILAG III

TEKNISKE KRAV, JF. ARTIKEL 5, STK. 3

1. Pladser til oplagring (herunder midlertidig oplagring) af affald af elektrisk og elektronisk udstyr forud for behandlingen (med forbehold af kravene i Rådets direktiv 1999/31/EF):

- Passende arealer med impermeable overflader, udslipsindsamlingsfaciliteter og, hvis hensigtsmæssigt, skille- samt rensnings- og affedtningsanordninger

- Passende arealer med vejrfast overdækning.

2. Anlæg til behandling af affald af elektrisk og elektronisk udstyr:

- Vægte til vejning af det behandlede affald

- Passende arealer med impermeable belægninger og vandtæt overdækning, udslipsindsamlingsfaciliteter og, hvis hensigtsmæssigt, skille- samt rensnings- og affedtningsanordninger

- Passende lager til afmonterede reservedele

- Passende beholdere til oplagring af batterier, PCB/PCT-holdige kondensatorer og andet farligt affald som f.eks. radioaktivt affald

- Udstyr til behandling af afløbsvand i henhold til sundheds- og miljøforskrifterne.

BILAG IV

PIKTOGRAM TIL MÆRKNING AF ELEKTRISK OG ELEKTRONISK UDSTYR

Piktogrammet til angivelse af særskilt indsamling af elektrisk og elektronisk udstyr består af en overstreget affaldsspand på hjul, som vist nedenfor. Piktogrammet skal anbringes på en sådan måde, at det er synligt, læseligt og usletteligt.

>PIC FILE= "CE2002110DA.001702.TIF">

RÅDETS BEGRUNDELSE

I. INDLEDNING

1. Kommissionen sendte den 28. juli 2000 Rådet et forslag til Europa-Parlamentets og Rådets direktiv om affald af elektrisk og elektronisk udstyr (WEEE)(1), der er baseret på artikel 175, stk. 1, i EF-traktaten.

2. Europa-Parlamentet afgav udtalelse(2) under førstebehandlingen den 15. maj 2001.

Det Økonomiske og Sociale Udvalg afgav udtalelse(3) den 29. november 2000, mens Regionsudvalget afgav udtalelse(4) den 14. februar 2001.

3. Som følge af disse udtalelser fremsendte Kommissionen sit ændrede forslag(5) til Rådet den 7. juni 2001.

4. Rådet vedtog sin fælles holdning i henhold til artikel 251, stk. 2, i traktaten, den 4. december 2001.

II. FORMÅL

Formålet med direktivet er at forebygge frembringelse af WEEE og, hvis dette ikke er muligt, at genbruge, genvinde og/eller nyttiggøre det, så der er mindre at bortskaffe. Med henblik herpå sigter det også mod at involvere alle aktører i elektrisk og elektronisk udstyrs livscyklus som f.eks. producenter, distributører og forbrugere. De foreslåede foranstaltninger vedrører håndtering af WEEE og omfatter en række foranstaltninger, som bl.a. skal sikre indførelsen af:

- særskilte indsamlingssystemer, således at forbrugerne i det mindste kan returnere WEEE gratis til let tilgængelige indsamlingssteder

- behandlingssystemer for at f.eks. godkendte behandlingsvirksomheder eventuelt kan adskille WEEE i henhold til fastsatte minimumsstandarder med henblik på genbrug og genvinding af komponenter eller hele apparater, eller for at nyttiggøre og/eller genbruge og genvinde WEEE i henhold til fastsatte mål; for at genvindingsvirksomhederne kan få tilstrækkeligt materiale til storstilet produktion og med henblik på deres økonomiske levedygtighed er der sat et "blødt" indsamlingsmål og givet mulighed for, at behandlingsprocesser gennemføres uden for den medlemsstat, hvor affaldet er produceret

- finansieringssystemer på grundlag af producentansvar gennem kollektive og/eller individuelle ordninger, herunder finansiering af historisk affald; disse systemer skal også tilskynde producenterne til at tilpasse deres produktdesign til miljøvenlig affaldshåndtering.

For at opnå høje indsamlingsprocenter og eventuelt fuld genbrug/nyttiggørelse af WEEE skal forbrugerne oplyses om, hvilken rolle de spiller med henblik på at få ordningen til at virke effektivt (f.eks. ved passende mærkning af det pågældende produkt), og producenterne vil skulle udveksle oplysninger med behandlingsvirksomhederne (f.eks. placering af farlige stoffer i deres produkter).

III. ANALYSE AF DEN FÆLLES HOLDNING

Rådets har i sin fælles holdning, selv om det generelt fastholder den af Kommissionen foreslåede tilgang, ændret eller tilføjet en række bestemmelser enten for at styrke, præcisere eller gøre dem mere gennemførlige.

A. ÆNDRET FORSLAG FRA KOMMISSIONEN

1. Rådet har enten fuldt ud eller delvis og i visse tilfælde i princippet overtaget et stort antal af de af Europa-Parlamentets ændringer, som Kommissionen har accepteret:

- Ændring 3 (lettere omskrevet) i betragtning 9

- Ændring 4 (anden del vedrørende beskyttelse af alle aktører) i betragtning 10

- Ændring 6 (anden del) i betragtning 11

- Ændring 11 (delvis) i betragtning 14

- Ændring 16 (lettere omskrevet) i betragtning 17

- Ændring 17, ånden kommer til udtryk i slutningen af betragtning 17 (decideret gebyr)

- Ændring 19 (lettere omskrevet) i betragtning 19

- Ændring 21 (delvis) i betragtning 20

- Ændring 22 i artikel 1

- Ændring 24 i artikel 2

- Ændring 28 (strukturen og første del) i artikel 3, litra i), og artikel 29 (strukturen)

- Ændring 35 (30 måneder) i artikel 4, stk. 1, og idéen i stk. 2, andet afsnit, i artikel 4, stk. 1, litra b), andet afsnit

- Ændring 36 (omskrevet og valgfri) i artikel 4, stk. 1, andet afsnit

- Ændring 37 og 76 (delvis) i artikel 5, stk. 1, og stk. 5, andet afsnit

- Ændring 38 (delvis omskrevet, delvis i ånden) henholdsvis i artikel 6, stk. 2 og 1

- Ændring 39 (delvis): kategori 9 og 10 er medtaget i målene i artikel 6, stk. 2

- Ændring 41 (delvis) i artikel 6, stk. 3

- Ændring 42 (omarbejdet) delvis i artikel 6, stk. 4, og delvis i artikel 15, stk. 5

- Ændring 44 (30 måneder) i artikel 7, stk. 1, og (mulighed for producentfinansiering) i slutningen af betragtning 12

- Ændring 46 (tredje del vedrørende historisk affald - implicit) i artikel 7, stk. 3, og (fjerde del vedrørende et decideret gebyr - implicit) i slutningen af betragtning 17

- Ændring 51 (delvis) i artikel 9, stk. 2

- Ændring 52 (om tidsplan for mærkning) i artikel 9, stk. 3, men 24 måneder i stedet for 30

- Ændring 85 (delvis, men med en tidsplan på tre år for aflæggelse af rapport) i artikel 11

- Ændring 58 indarbejdet i artikel 11

- Ændring 59 indarbejdet i artikel 12

- Ændring 61 i artikel 14

- Ændring 62 i artikel 15, stk. 1

- Ændring 63 i artikel 16

- Ændring 66 i bilag I A, punkt 7

- Ændring 70 og 86 (delvis) i bilag II (med undtagelse af bly, hexavalent chrom, PBB/PBDE og cadmium)

- Ændring 71 (delvis) i bilag II (uden henvisning til "global warming potential")

- Ændring 100 (delvis, dvs. de to første led) i bilag III, punkt 1.

2. Desuden har Rådet i sin fælles holdning indsat en række andre ændringer fra Europa-Parlamentet, som ikke var med i Kommissionens ændrede forslag.

Der er tale om:

- Ændring 1 (de vigtigste kriterier på europæisk plan) i betragtning 8

- Ændring 76 (andre behandlingsteknologier i forbindelse med den selektive behandling) i artikel 5, stk. 1, andet afsnit

- Ændring 82 og 87 (prioritering af genbrug af hele apparater) i betragtning 15

- Ændring 98 og 89 (nogle af tingene) i bilag II, punkt 1

- Ændring 73 (om selektive behandlingsmetoders indvirkning på miljøet) implicit i artikel 5, stk. 1, andet afsnit

- Ændring 68 (ved at overveje listen over eksempler i I B, punkt 1) Rådet har gjort listen så udtømmende som muligt for øjeblikket.

B. RÅDETS VÆSENTLIGSTE FORNYELSER

- Betragtning 4 - henvisning til Rådets resolution om en EF-strategi for affaldshåndtering for at understrege betydningen af genbrug og genvinding

- Artikel 2

- stk. 3 - udelukkelse fra anvendelsesområdet af udstyr, som har tilknytning til medlemsstaternes sikkerhed, og militære produkter

- stk. 4 - valgfri begrænset imidlertid undtagelse for SMV

- Artikel 4

- stk. 1, litra a)

- returneringsordninger bør som minimum være gratis

- stk. 1, litra b)

- distributørernes muligheder

- midlertidige alternative gratis returneringsordninger

- stk. 3 - særlige bestemmelser for udstyr, der genbruges i komplet stand

- stk. 4 - opstilling af obligatorisk mål for alt WEEE, der er omfattet af direktivet, ved et nyt forslag fra Kommissionen

- Artikel 5

- stk. 1

- behandling af WEEE af enten producenterne eller tredjemand, der handler på deres vegne

- mulighed for at opstille minimumskvalitetsstandarder for behandling af WEEE

- stk. 5 - mulighed for at medlemsstaterne kan modsætte sig transporter på velbegrundede betingelser

- Artikel 6

- stk. 2 - forlængelse af tidsfristen for generelt at gøre det lettere at etablere ordninger

- stk. 4 - opstilling af mål for genbrug af komplette apparater, hvis det er hensigtsmæssigt, og udstyr i kategori 8 (bilag I A og I B) ved et nyt forslag fra Kommissionen

- Artikel 7

- stk. 1 - indsættelse af ordet "mindst" for at understrege producenternes ansvar

- stk. 3 - forholdsmæssigt bidrag til finansieringen af historisk affald

- stk. 4 - krav om finansiering af håndteringen af "forældreløst WEEE"

- stk. 5 - krav til producenter, der leverer EEE via fjernsalgsteknikker

- Artikel 8 - præcisering af ordningen for finansiering af WEEE fra andre brugere end private husholdninger og også krav vedrørende historisk affald

- Artikel 9, stk. 4 - valgfri bestemmelse om alternative måder at informere brugerne på

- Artikel 10 - også oplysning om EEE-komponenter og materialer

- Artikel 11, stk. 1 - yderligere krav i tilfælde af levering af EEE ved hjælp af fjernkommunikation og tilstrækkelig informationsudveksling, især for så vidt angår behandling

- Artikel 12 - yderligere overdragelse af beføjelser til udvalget med henblik på tilpasning af artikel 6, stk. 3, og bilag I B (sidstnævnte især vedrørende særlige produkter)

- Artikel 15

- stk. 3 - valgfri bestemmelse om at gennemføre en række bestemmelser ved hjælp af aftaler mellem kompetente myndigheder og økonomiske sektorer

- stk. 4 - valgfri forlængelse på højst to år af fristen for at nå indsamlings- og nyttiggørelsesmålene for Grækenland og Irland

- stk. 5 - krav om at Kommissionen forelægger en rapport om direktivets anvendelse.

- Bilag I B - generelt er alle kategorierne gjort færdige så meget, som det er muligt for øjeblikket; kategori 6 udelukker imidlertid stort faststående industriværktøj, og kategori 5 udelukker lysarmaturer i husholdninger og glødelamper, sidstnævnte skal eventuelt overvejes medtaget efter udvalgsproceduren

- Bilag II, punkt 4 - prioriteret vurdering efter udvalgsproceduren af visse punkter i dette bilag.

Kommissionen har accepteret den fælles holdning som vedtaget af Rådet.

(1) EFT C 365 E af 19.12.2000, s. 184.

(2) EFT C 34 E af 7.2.2002, s. 136.

(3) EFT C 116 af 20.4.2001, s. 38.

(4) EFT C 148 af 18.5.2001, s. 1.

(5) EFT C 240 E af 28.8.2001, s. 298.